Jan 29,2016
రహదారుల నిర్మాణం సరళతరం
న్యూఢిల్లీ: దేశంలో రోడ్ల నిర్మాణ ప్రక్రియ వేగవంతమయ్యేందుకు అవసరమైన అన్ని చర్యలను చేపడుతున్నట్లుగా ఆర్థిక మంత్రి అరుణ్‌ జైట్లీ వెల్లడించారు. రహదారుల నిర్మాణ ప్రాజెక్టు పనులను వేగవంతం చేసేందుకు గాను ఇక్కడ బ్యాంకర్లు, కాంట్రాక్టర్లతో ఏర్పాటు చేసిన సమావేశంలో ఆయన ఉపరితల రవాణాశాఖ మంత్రి గడ్కరీతో కలిసి పాల్గొన్నారు. రహదారుల నిర్మాణాన్ని ప్రోత్సహించేందుకు గాను సర్కారు అన్ని విధానాలను సరళీకరించినట్లుగా తెలిపారు. ఇందులో భాగంగా ఎగ్జిట్‌ పాలసీ, హైబ్రీడ్‌ విధానాలను కూడా తాము అందుబాటులోకి తెచ్చినట్లుగా వివరించారు. విధానాలను సరళీకరించడం ద్వారా ఈ రంగాన్ని మరింత చేరువచేసినట్లు వివరించారు. ఇప్పటి వరకు సుమారు 6.8 వేల కి.మీ. మేర జాతీయ రహదారుల ప్రాజెక్టు పనులను కాంట్రాక్టర్లకు అప్పగించినట్లుగా ఆయన తెలిపారు. ఈ ఆర్థిక సంవత్సరం ముగింపు (మార్చి చివరి) నాటికి దీనిని 10,000 కి.మీ. మార్కును చేర్చాలని యోచిస్తున్నట్లుగా ఆయన తెలిపారు. జాతీయ రహదారుల నిర్మాణపు పనులు పుంజుకోవడం ద్వారా ఆర్థిక వ్యవస్థలో నెలకొన్న స్తబ్ధత కొంత మేర దూరమయ్యే అవకాశం ఉన్నట్లుగా జైట్లీ తెలిపారు. నిర్మాణ పనులు మొదలైతే ఉక్కు, సిమెంట్‌, వాహన రంగాలు పుంజుకోగలవని ఆయన విశ్లేషించారు. జాతీయ రహదారుల నిర్మాణ కార్యక్రమం విజయవంతం కావడం వల్ల బ్యాంకింగ్‌ రంగంపై గత కొంత కాలంగా నెలకొని ఉన్న ఒత్తిడి కొంత మేర దూరమైనట్లుగా జైట్లీ వివరించారు. సరళీకరణ విధానాల వల్ల ఎక్కువ మంది కాంట్రాక్టర్లు పనులను చేపట్టేందుకు ముందుకు వస్తున్నట్లు తెలిపారు. పరిస్థితిలో చాలా మార్పు వచ్చినట్లు జైట్లీ తెలిపారు. దేశంలో జాతీయ రహదారుల కార్యక్రమాన్ని ఏ విధంగా వేగవంతం చేయాలనే అంశంపై ప్రభుత్వం, ఆర్థిక శాఖ, ఆర్థిక సేవల శాఖ, కాంట్రాక్టర్లు సమీక్షలు నిర్వహిస్తున్నట్లుగా ఆయన తెలిపారు.
మీ స్నేహితులకు రికమెండ్ చెయ్యండి